ISMERKEDJÜNK EGYMÁS ZENÉJÉVEL!

„Bemutatkozom neki, akkor majd nem lesz idegen…”

Okostelefon, számítógép vagy más zenelejátszó kütyü kell a foglalkozáshoz. Előzetesen kérjük meg a résztvevőket, hogy válasszanak ki max. 1 perces zenei részletet bármilyen zenéből, amit szeretnek. Biztassuk őket, hogy tartsák titokban a választásukat, illetve ne beszéljék meg a barátaikkal, hogy ugyanazt hozzák. A zenei részletek kerüljenek fel név szerint a foglalkozásvezető számítógépére/ zenelejátszójára.

Mindenki sorra megmutatja a részletét a többieknek, és pár szóban elmondja, miért tetszik neki. Kérjük meg a gyerekeket, hogy akkor se fújozzanak, ha nem tetszik nekik, amit hallanak.

Ha mindenkit meghallgattunk, kezdődhet a játék! A foglalkozásvezető bejátszik egy részletet és a többieknek fel kell idézni, kié volt. A zene „gazdája” természetesen csendben vár.

A zárókörben kérdezzük meg, hogy kinek melyik zene okozott meglepetést, volt-e, amelyik nagyon tetszett/nem tetszett neki és miért.